FI Euroopan unionin virallinen lehti C 224/8

Maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan b alakohdassa tarkoitettu muutoshakemuksen julkaiseminen

(2015/C 224/08)

Tämä julkaiseminen antaa oikeuden vastustaa muutoshakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla.

AIDON PERINTEISEN TUOTTEEN TUOTE-ERITELMÄN MUUN KUIN VÄHÄISEN MUUTOKSEN HYVÄKSYMISTÄ KOSKEVA HAKEMUS

Asetuksen (EU) N:o 1151/2012 53 artiklan 2 kohdan ensimmäisen alakohdan mukainen muutoksen hyväksymistä koskeva hakemus

”BELOKRANJSKA POGAČA”

EU-nro: SI-TSG-0107-01317–26.02.2015

1. Hakijaryhmä ja oikeutettu etu

Ryhmän nimi: Društvo kmečkih žena Metlika (Metlikan maatalousnaisten yhdistys) Osoite: Mestni trg 24 SI-8330 Metlika SLOVENIJA Puhelin: +386 31853385 Sähköposti: dkz.metlika@gmail.com

Muutosta hakeva ryhmä on sama Belokranjska pogača -ryhmä, joka jätti rekisteröintihakemuksen.

2. Jäsenvaltio tai kolmas maa

Slovenia

3. Eritelmän kohta, jota/kohdat, joita muutos koskee

— ☐ Tuotteen nimi — ☒ Tuotteen kuvaus — ☒ Tuotantomenetelmä — ☒ Muu — Maataloustuotteen tai elintarvikkeen erityisluonne — Tuote-eritelmän noudattamisen tarkastamisesta vastaavat viranomaiset tai elimet

4. Muutoksen/muutosten tyyppi

— ☒ Rekisteröidyn APT:n tuote-eritelmän muutos, jota ei voida pitää vähäisenä asetuksen (EU) N:o 1151/2012 53 artiklan 2 kohdan neljännen alakohdan mukaisesti.

5. Muutos/muutokset

1. Maataloustuotteen tai elintarvikkeen kuvaus

Jauhoa koskeva sanamuoto korjataan. Kuvauksessa olisi ilmaisun ”tyypin 500 pehmeää valkoista vehnäjauhoa” sijaan oltava ”valkoista vehnäjauhoa”, koska on ilmennyt, että taikinan ominaisuudet ovat aina samat riippumatta käytetystä jauhotyypistä (hieno tai karkea jauho tai niiden sekoitus). Jauhoa koskeva sanamuodon muutos otetaan huomioon myös tuote-eritelmän loppuosassa.

Belokranjska pogača -leivän viiltojen leikkaamista koskevasta kuvauksesta poistetaan viittaus Belokranjska pogačan leikkaamisesta päältä vinoviivoin. Kuvauksessa olisi oltava, että leivän päälle leikataan viillot suorin viivoin. Tätä leikkaamistapaa on käytetty jo vuosia, mutta se kuvattiin virheellisellä tavalla tuote-eritelmässä. Kun Belokranjska pogačaan leikataan viillot suorin viivoin, se jakaantuu helposti murrettaviin neliöihin (eikä vinoviivoista muodostuviin vinoneliöihin).

Korjaus koskee myös tuote-eritelmän loppuosan kohtia, joissa viitataan vinoviivoin leikattuihin viiltoihin.

2. Kuvaus menetelmästä, jolla tuote saadaan aikaan

Kuvaukseen lisätään yksittäisten ainesosien paino. Valmistuksessa voidaan käyttää tuore- tai kuivahiivaa. Haalean veden osalta edellytettäviin määriin lisätään sana ”noin”. Munien osalta poistetaan sana ”kokonainen” ja lisätään, että muna on vatkattava, koska sitä käytetään pogačan voitelemiseen.

Kohotusainetta koskevan kohdan sanamuotoa yksinkertaistetaan, koska yksittäisten ainesosien määrät luetellaan ainesosien yhteydessä.

Taikinan vaivaamista koskevasta kohdasta poistetaan sanat ”peitetään ja” sekä ”kulhoon”, koska tärkeää on se, että taikina kohoaa kaksinkertaiseksi eikä kulho, jossa taikina kohoaa. Kyseiseen kohtaan lisätään myös mahdollisuus vaivata taikina koneellisesti, koska Belokranjska pogača -leipää voidaan valmistaa myös leipomoissa.

Taikinan muovaamista koskevaan kohtaan lisätään sanat ”tai soveltuvalla tavalla pinnoitetulle alustalle”, koska taikina voidaan kohottaa tai paistaa muillakin pinnoilla.

Leivän pinnan voitelu, maustaminen ja kuviointi -kohtaan lisätään leivän pintaan tehtäviä viiltoja koskevia lisäselityksiä, koska vain niiden ansiosta Belokranjska pogača voidaan murtaa asianmukaisesti neliöiksi paistamisen jälkeen.

Kuminaa koskevaa kohtaa korjataan seuraavasti: kuminaa ei lisätä vatkattuun munaan, koska silloin se ei levity taikinalle tasaisesti, vaan se on siroteltava taikinalle, joka on jo voideltu munalla. Sen jälkeen taikina voidellaan uudestaan munalla ja sille sirotellaan karkeaa suolaa.

Paistamista koskevassa kohdassa on mukautettava paistolämpötilaa ja -aikaa tuottajien käyttämien eri uunityyppien mukaan. Tärkeää on se, että lopullinen tuote on asianmukaisesti paistettu, kuten kyseisessä kohdassa myöhemmin kuvaillaan. Paistamista koskevaa kohtaa korjataan seuraavasti: ”Belokranjska pogača -leipää paistetaan kunnes se on täysin kypsä. Sitä suositellaan paistettavaksi 20–25 minuuttia 200–220 °C:ssa. Suosituksesta huolimatta paistolämpötilaa ja -aikaa voidaan mukauttaa uunityypin mukaan.”

3. Maataloustuotteen tai elintarvikkeen erityisluonne

Kuten 1 kohdassa (Maataloustuotteen tai elintarvikkeen kuvaus) selvitetään, myös tässä kohdassa ilmaisu ”vinoviivojen” korjataan muotoon ”suorien viivojen”.

4. Tuote-eritelmän noudattamisen tarkastamisesta vastaavat viranomaiset tai elimet

Sloveniassa on tällä hetkellä kolme sertifioivaa viranomaista, jotka arvioivat, noudattavatko tuotteet tuote-eritelmää: Bureau Veritas d.o.o., Inštitut za kontrolo in certificiranje v kmetijstvu in gozdarstvu Maribor (maa- ja metsätalousalan valvonnasta ja sertifionnista vastaava Mariborin instituutti) ja Inštitut za kontrolo in certificiranje Univerze v Mariboru (valvonnasta ja sertifioinnista vastaava Mariborin yliopiston instituutti).

AIDON PERINTEISEN TUOTTEEN TUOTE-ERITELMÄ

”BELOKRANJSKA POGAČA”

EU-nro: SI-TSG-0107-01317–26.02.2015

”Slovenia”

1. Rekisteröitävä nimi

”Belokranjska pogača”

2. Tuotelaji

2.24 Leipomo-, konditoria-, makeis- ja keksituotteet

3. Rekisteröinnin perusteet

3.1 Onko tuote seuraavien vaatimusten mukainen

— ☒ Se vastaa tuotanto- tai jalostusmenetelmän tai koostumuksen osalta perinteistä käytäntöä kyseisen tuotteen tai elintarvikkeen kohdalla. — ☐ Se valmistetaan perinteisesti käytetyistä raaka-aineista tai ainesosista.

Belokranjska pogača -leivällä on pitkät perinteet, ja sen valmistusohje on säilynyt sukupolvelta toiselle. Valmistusohjeen lisäksi leivälle on ominaista sen valmistustapa ja ulkomuoto. Belokranjska pogača -leivän pintaan viilletään suoria viivoja. Paistamisen jälkeen leipä voidaan murtaa näitä viivoja pitkin.

3.2 Onko nimi seuraavien vaatimusten mukainen

— ☒ Se on ollut perinteisesti käytössä kyseiseen tuotteeseen viitattaessa. — ☐ Se osoittaa tuotteen perinteisen luonteen tai erityisluonteen.

Nimitys ”Belokranjska pogača” ei ilmaise tuotteen erityisluonnetta, vaan sitä käytetään perinteisesti kuvaamaan kyseistä tuotetta, kuten käy ilmi eri lähteistä.

4. Kuvaus

4.1 Kuvaus 1 kohdassa nimetystä tuotteesta, mukaan lukien tärkeimmät fyysiset, kemialliset, mikrobiologiset tai aistinvaraiset ominaispiirteet, jotka osoittavat tuotteen erityisluonteen (tämän asetuksen 7 artiklan 2 kohta)

Belokranjska pogača on litteä, pyöreä leipä, joka leivotaan oman erityisen valmistusohjeensa mukaisesti. Sen valmistukseen käytetään valkoista vehnäjauhoa, haaleaa vettä, suolaa ja kohotusainetta. Belokranjska pogača on muodoltaan pyöreä ja läpimitaltaan n. 30 cm, se on keskeltä n. 3–4 cm paksu ja reunoistaan ohuempi (1–2 cm). Leivän pintaan leikataan n. 4 cm välein suorien viivojen muodostama ristikkokuvio, pinta voidellaan munalla ja sille ripotellaan kuminaa ja karkeaa suolaa. Paistetun leivän pinta on tasainen eikä siinä ole kuplia. Leivällä on tunnusomainen voimakas tuoksu ja maku, joissa tuntuvat kumina ja suola.

Parhaimmillaan se on lämpimänä. Leipää ei leikata vaan se murretaan viiltoja pitkin.

4.2 Kuvaus 1 kohdassa nimetyn tuotteen tuotantomenetelmästä, jota tuottajien on noudatettava, mukaan lukien tapauksen mukaan käytettyjen raaka-aineiden tai ainesosien laji ja ominaisuudet sekä menetelmä, jolla tuote valmistetaan (tämän asetuksen 7 artiklan 2 kohta)

Ainesosat:

500 g valkoista vehnäjauhoa

noin 3 dl haaleaa vettä

2 tl (15 g) suolaa

20 g tuorehiivaa tai 7 g kuivahiivaa

½ tl (6 g) sokeria

vatkattu muna leivän voiteluun

hyppysellinen (2 g) kuminaa

hyppysellinen (7 g) karkeaa merisuolaa

Belokranjska pogača -taikinan valmistus

Kohotusaine:

Sekoitetaan keskenään hiiva, 3 rkl valkoista vehnäjauhoa, ½ dl haaleaa vettä sekä sokeri. Aineet sekoitetaan tasaiseksi seokseksi, joka jätetään seisomaan kunnes se on paisunut vähintään kaksinkertaiseksi.

Taikinan alustaminen:

Taikina valmistetaan valkoisista vehnäjauhoista, haaleasta vedestä ja kohotusaineesta. Sitä vaivataan 8–10 minuuttia tai kunnes se on tasaista ja kimmoisaa mutta ei liian kovaa ja irtoaa käsistä. Taikina jätetään kulhoon kohoamaan kaksinkertaiseksi. Taikina voidaan alustaa myös koneellisesti.

Belokranjska pogača -taikinan muotoilu

Kohotettu taikina kaadetaan voidellulle pellille tai muulle soveltuvalla tavalla pinnoitetulle alustalle, ja siitä muotoillaan käsin levy, jonka läpimitta on 30 cm ja joka on keskeltä 1–2 cm paksu ja ohenee reunoja kohti. Taikina ei saa koskettaa uunipellin reunoja, ja sen on oltava reunoiltaan keskikohtaa ohuempi.

Leivän pinnan voitelu, maustaminen ja kuviointi:

Taikinaan vedetään n. 4 cm välein pohjaan saakka ulottuvia suoria viiltoja ristikkokuvioksi. Viiltoja olisi oltava seitsemän: yksi keskellä ja kolme sen molemmin puolin. Sen jälkeen taikina voidellaan vatkatulla munalla, päälle sirotellaan kuminaa ja taikina voidellaan jälleen munalla. Sitten taikinalle sirotellaan hyppysellinen karkeaa merisuolaa.

Paistaminen:

Belokranjska pogača -leipää paistetaan kunnes se on täysin kypsä. Sitä suositellaan paistettavaksi 20–25 minuuttia 200–220 °C:ssa. Suosituksesta huolimatta paistolämpötilaa ja -aikaa voidaan mukauttaa uunityypin mukaan.

Belokranjska pogača paistetaan vaaleanruskeaksi. Kuoren on oltava tasaisenvärinen, rapea ja vailla kuplia. Leivän sisustan on oltava tasaisen huokoinen, vailla vesiraitoja ja suola- tai jauhopaakkuja, eikä se saa tuntua tahmealta. Leivän on oltava keskiosastaan n. 3–4 cm ja reunoiltaan n. 1–2 cm paksu. Kuminaa ja suolaa on oltava pinnalla tasaisesti ripoteltuna. Belokranjska pogača -leivässä on tunnuttava sille ominainen kuminan ja suolan tuoksu ja maku.

4.3 Tuotteen perinteisen luonteen todistavat tärkeimmät tekijät (tämän asetuksen 7 artiklan 2 kohta)

Belokranjska pogača on kulkenut sukupolvelta toiselle ja säilyttänyt siten asemansa Bela Krajinan alueen erikoisuutena. Todennäköisesti sen toi tullessaan Uskoki-väestö, joka asettui asumaan Gorjanci-vuorten ylärinteille Bela Krajinan puolelle.

Pogača-leivän alkuperästä on olemassa sekä kirjallisia että suullisia lähteitä; kirjallisia lähteitä on kuitenkin vähemmän.

Doljenskasta kotoisin oleva tunnettu slovenialainen kirjailija, matkailija ja kansanperinteen kerääjä Janez Trdina kulki mielellään mainitulla alueella, tunsi Gorjancin vuorten aurinkoisen puolen asukkaat ja kirjoitti heistä. Belokranjska pogača mainitaan hänen vuodelta 1882 olevassa teoksessaan Bajke in povesti o Gorjancih (Gorjancin legendat ja tarinat).

Metlikasta kotoisin oleva kansanperinteen kerääjä ja kielitieteilijä Ivan Navratil taas kertoo kansanlaulusta, jota lapset lauloivat kulkiessaan talosta taloon ja kutsuessaan ”vihreää Juria” (Zeleni Jurij, kevään ja luonnon heräämisen mytologinen hahmo): ”dajte mu pogače, da mu noga poskače” (”antakaa hänelle pogačaa, askeltansa siivittämään”). Hän kirjoittaa vuodelta 1849 olevassa teoksessaan Kresovanje v Metliki (Metlikan kokkovalkeaperinne) litteästä valkoisesta leivästä, jota paikalliset asukkaat kutsuivat nimellä ”pogača”.

Belokranjska pogača mainitaan myös L. Simeonovičin teoksessa Enciklopedija jugoslovanske kuhinje (Jugoslavialaisen keittiön tietosanakirja) vuodelta 1967.

Metlikan Bela Krajina -museossa työskennellyt kansatieteilijä M. Balkovec kertoo Belokranjska pogačasta teoksessaan V Etnološki topografiji slovenskega etničnega ozemlja – 20. stoletje (Slovenian etnisen alueen kansatieteellinen topografia 1900-luvulla) (1994).

Ksenja Vitkovič Khalil puolestaan kuvailee teoksessaan Nerajska prehrana (Nerajski Lugin keittiö) (1999) Belokranjska pogačaa nimellä ”prostača” (pogačan yksinkertainen muunnos). Belokranjska pogača mainitaan myös teoksessa Leksikonu Cankarjeve založbe (Cankarjeva založba -kustantamon tietosanakirja) (1973) ja Minke Vasičeven teoksessa Dobra kuharica (Hyvä kokki) (1902).

Pogača-leivällä on pitkät perinteet Bela Krajinassa, se on säilynyt sukupolvelta toiselle ja on alueen todellinen erikoisuus. Perheenäidit, jotka leipoivat leipää kotikäyttöön, leipoivat lapsille myös aina pogačaa, jota sai syödä lämpimänä sillä aikaa kun muu leipä jätettiin jäähtymään.

Vielä tänäkin päivänä pogača kuuluu olennaisesti paikalliseen ruokakulttuuriin. Perheenemännät leipovat sitä edelleen ja tarjoavat vierailleen tervetuliaisena. Sitä myös tarjotaan maatilamatkailijoille näiden saapuessa. Myös viininmyynnin ohessa sitä on tarjolla, sillä vanhat ihmiset uskovat, että se imee itseensä alkoholia ja estää ihmisiä näin humaltumasta.

(1) EUVL L 343, 14.12.2012, s. 1.